બાળકોના મનમાં જો તેમની સાથે ભણી રહેલા અન્ય ધર્મના બાળકો અંગે કોઈ માનસિક ગ્રંથી અત્યારથી જ બંધાઈ ગઈ છે તો તેના પર ગુસ્સો કરવાને બદલે તેની સાથે ચર્ચા કરો. જે-તે ધર્મની સારી બાજુઓ જણાવો. તેમના ખાનપાન, તેમના તહેવારો અથવાતો અન્ય કોઇપણ હકારાત્મક બાબતો વિષે તમારા બાળકને જણાવો અને એમને તે બાળકો સાથે મિત્રતા થવી કેમ જરૂરી છે એ સમજાવો. જો તમારા કાર્યક્ષેત્રમાં કોઈ એ ધર્મ કે જાતિનો વ્યક્તિ કાર્ય કરે છે તો કોઈવાર અચાનક જ તમારા બાળક સાથે તેમને ત્યાં જઈ ચડો. આમ થવાથી તમારા બાળકને અન્ય ધર્મ કે જાતિના વ્યક્તિ પ્રત્યે કોઈ નકારાત્મક ગ્રંથી બંધાઈ ગઈ હશે તો તે તરતજ દૂર થશે અને કદાચ તે પરત થવાનું નામ પણ નહીં લે.